b'\n_START_ARTICLE_\nAvro\n_START_SECTION_\n\xc4\xaek\xc5\xabrimas ir Pirmasis pasaulinis karas\n_START_PARAGRAPH_\n1910\xc2\xa0m. sausio 1 d. Man\xc4\x8desteryje buvo \xc4\xafkurta \xe2\x80\x9eA. V. Roe and Company\xe2\x80\x9c l\xc4\x97ktuv\xc5\xb3 gamintoj\xc5\xb3 \xc4\xafmon\xc4\x97. J\xc4\x85 \xc4\xafk\xc5\xabr\xc4\x97 broliai Alliott ir Humphrey Verdon Roe. Humphrey joje u\xc5\xbesi\xc4\x97m\xc4\x97 organizaciniais bei finansiniais klausimais, visk\xc4\x85 finansuodamas i\xc5\xa1 seno \xc5\xa1eimos verslo, juost\xc5\xb3 audimo. Tuo tarpu Alliott buvo l\xc4\x97ktuv\xc5\xb3 konstruktorius. Vienas pirm\xc5\xb3j\xc5\xb3 jo darb\xc5\xb3 buvo triplanas Roe I Triplane, pavadintas \xe2\x80\x9eThe Bullseye\xe2\x80\x9c. Jis sukonstruotas dar 1908 metais. B\xc5\xabtent tod\xc4\x97l broliai nusprend\xc4\x97 \xc4\xafkurti nuosav\xc4\x85 l\xc4\x97ktuv\xc5\xb3 kompanij\xc4\x85._NEWLINE_1912\xc2\xa0m. buvo sukurtas biplanas Avro E, v\xc4\x97liau perkrik\xc5\xa1tytas Avro 500 pavadinimu. Modelis susilauk\xc4\x97 s\xc4\x97km\xc4\x97s, buvo \xc4\xaftrauktas \xc4\xaf naujai kuriam\xc5\xb3 Karali\xc5\xa1k\xc5\xb3j\xc5\xb3 oro paj\xc4\x97g\xc5\xb3 korpus\xc4\x85 (Royal Flying Corps). Pagaminta 18 vienet\xc5\xb3 \xc5\xa1io modelio l\xc4\x97ktuv\xc5\xb3._NEWLINE_500-uko pagrindu v\xc4\x97liau sukurtas legendiniu tap\xc4\x99s biplanas Avro 504. Jis buvo pristatytas 1913\xc2\xa0m. rugs\xc4\x97jo m\xc4\x97nes\xc4\xaf, prie\xc5\xa1 pat karo prad\xc5\xbei\xc4\x85. Ta\xc4\x8diau kovin\xc4\x97se misijose jis netiko, ta\xc4\x8diau buvo prad\xc4\x97tas naudoti kaip pilot\xc5\xb3 treniruo\xc4\x8di\xc5\xb3 l\xc4\x97ktuvas. \xc5\xa0ioje sferoje 504-asis buvo naudotas iki 1933\xc2\xa0m., per t\xc4\x85 laik\xc4\x85 j\xc5\xb3 pagaminta net 8340 vienet\xc5\xb3.\n_START_SECTION_\nTarpukario laikotarpis\n_START_PARAGRAPH_\nKaip ir galima tik\xc4\x97tis, po did\xc5\xbeiojo l\xc4\x97ktuv\xc5\xb3 u\xc5\xbesakymo bumo did\xc5\xbeiojo karo metu, pelnas smarkiai krito vos pasibaigus karui. Dar 1917\xc2\xa0m. i\xc5\xa1 kompanijos \xc4\xaf Karali\xc5\xa1k\xc4\x85j\xc4\xaf oro paj\xc4\x97g\xc5\xb3 korpus\xc4\x85 pasitrauk\xc4\x97 Humphrey Verdon Roe, tad \xc4\xafmon\xc4\x97 susid\xc5\xabr\xc4\x97 su l\xc4\x97\xc5\xa1\xc5\xb3 stygiumi. 1920\xc2\xa0m. rugpj\xc5\xab\xc4\x8dio m\xc4\x97nes\xc4\xaf 68,5\xc2\xa0% kompanijos akcij\xc5\xb3 buvo parduotos vietiniam automobili\xc5\xb3 gamintojui Crossley Motors._NEWLINE_1924\xc2\xa0m. Avro apleido Alexandra Park aerodrom\xc4\x85, kuriame nuo 1918\xc2\xa0m. atlikdavo bandomuosius skryd\xc5\xbeius. Visa \xc4\xafmon\xc4\x97 persik\xc4\x97l\xc4\x97 \xc4\xaf \xc4\x8ce\xc5\xa1yro grafyst\xc4\x97je \xc4\xafsik\xc5\xabrus\xc4\xaf, tuomet smarkiai besipl\xc4\x97tus\xc4\xaf miestel\xc4\xaf Vudford\xc4\x85 (Woodford) bei netoli jo \xc4\xafsik\xc5\xabrus\xc4\xaf to paties pavadinimo aerodrom\xc4\x85._NEWLINE_1935\xc2\xa0m. Crossley Motors pardav\xc4\x97 Avro kitiems investuotojams, Amstrong Siddley Holdings Ltd. Avro \xc4\xafk\xc5\xabr\xc4\x97jas A. V. Roe atsistatydino i\xc5\xa1 kompanijos ir patrauk\xc4\x97 \xc4\xaf nauj\xc4\x85 \xc4\xafmon\xc4\x99 Saunders-Roe (SARO). Tuo tarpu Avro tapo padaliniu kitos kompanijos, Hawker Siddley.\n_START_SECTION_\nAntrojo pasaulinio karo metais\n_START_PARAGRAPH_\nDar prie\xc5\xa1 prasidedant karui, kompanija atsigavo, jos sukurtas keleivinis-krovininis l\xc4\x97ktuvas Avro Anson i\xc5\xa1populiar\xc4\x97jo ir buvo prad\xc4\x97tas naudoti \xc5\xbevalgybai, karo metu pakran\xc4\x8di\xc5\xb3 gynybai nuo vokie\xc4\x8di\xc5\xb3 povandenini\xc5\xb3 laiv\xc5\xb3, taip pat surasti j\xc5\xabroje \xc5\xbemones._NEWLINE_Karo metu britams prisireik\xc4\x97 tolim\xc5\xb3j\xc5\xb3 bombone\xc5\xa1i\xc5\xb3, galin\xc4\x8di\xc5\xb3 pasiekti net Vokietij\xc4\x85. Kompanija nepraleido progos ir \xc4\x97m\xc4\x97 si\xc5\xablyti \xc4\xafvairius variantus, pirmasis Avro Manchester nebuvo s\xc4\x97kmingas, ta\xc4\x8diau v\xc4\x97liau sek\xc4\x99 Avro Lancaster bei Avro Lincoln tapo karo simboliais. Per kar\xc4\x85 buvo pagaminta daugiau kaip 8 t\xc5\xabkst. \xc5\xa1i\xc5\xb3 bombone\xc5\xa1i\xc5\xb3, vien Lancaster vir\xc5\xa1 7000 vienet\xc5\xb3. O j\xc5\xb3 gamykla, talpinusi 17 500 darbuotoj\xc5\xb3, tapo did\xc5\xbeiausiu pastatu tuomet\xc4\x97je Europoje.\n_START_SECTION_\nPokaris ir \xc5\xa0altasis karas\n_START_PARAGRAPH_\nPirmieji civilin\xc4\x97ms reikm\xc4\x97ms skirti l\xc4\x97ktuvai buvo pagaminti modifikavus s\xc4\x97kming\xc4\x85 Lancaster bombone\xc5\xa1io platform\xc4\x85. Jo pagrindu sukurti keleiviniai-kroviniai Avro Lancastrian ir j\xc5\xabr\xc5\xb3 \xc5\xbevalgybai skirti Avro Shackleton._NEWLINE_Visi\xc5\xa1kai naujos konstrukcijos Avro York buvo gaminamas tiek krovininio tiek keleivinio tipo, ir tapo labai populiarus. Vis tik garsiausias \xc5\xa1io l\xc4\x97ktuvo pasirodymas buvo maisto gabenimas oro keliu per Berlyno blokad\xc4\x85._NEWLINE_1952\xc2\xa0m. specialiai angl\xc5\xb3 atominio ginklo programai buvo sukurtas reaktyvinis, delta formos sparn\xc5\xb3 bombone\xc5\xa1is Avro Vulcan. \xc5\xa0is l\xc4\x97ktuvas tapo vienu paskutiniu kompanijos gamini\xc5\xb3, nes 1963\xc2\xa0m. kompanija buvo panaikinta. Net \xc5\xa1is bombone\xc5\xa1is v\xc4\x97liau buvo tobulintas ir gamintas jau po Hawker Siddley Vulcan pavadinimu.\n_START_SECTION_\nAvro regioniniai l\xc4\x97ktuvai\n_START_PARAGRAPH_\nI\xc5\xa1 aviacijos visi\xc5\xa1kai nedingo Avro pavadinimas net panaikinus kompanij\xc4\x85. 1977\xc2\xa0m. \xc4\xafkurtam konsoliduojan\xc4\x8diam brit\xc5\xb3 aviacijos gamintojui British Aerospace atiteko ir Avro firmos pavadinimo teis\xc4\x97s. Kompanija 1981\xc2\xa0m. pristat\xc4\x97 l\xc4\x97ktuv\xc4\x85 British Aerospace 146/Avro RJ, kuris yra skirtas regioniniams mar\xc5\xa1rutams.\n_START_SECTION_\nAvro Canada\n_START_PARAGRAPH_\n1945\xc2\xa0m. Hawker Siddeley Group \xc4\xafsigijo vietin\xc4\x99 l\xc4\x97ktuv\xc5\xb3 gamintoj\xc5\xb3 firm\xc4\x85 Victory Aircraft, kuri buvo \xc4\xafsik\xc5\xabrusi Misisogos priemiestyje, Ontarijo valstijoje. Iki u\xc5\xbedarymo 1962\xc2\xa0m. kompanija buvo pervadinta \xc4\xaf A.V. Roe Canada Limited ir tuo metu buvo did\xc5\xbeiausias ir \xc5\xbeinomiausias Kanados l\xc4\x97ktuv\xc5\xb3 gamintojas.\n_START_SECTION_\nAVRO F.C\n_START_PARAGRAPH_\n\xc4\x8cadertono mieste veikusios gamyklos parama, buvo \xc4\xafkurtas futbolo klubas AVRO F.C, kuris gyvuoja iki \xc5\xa1iol. \xc5\xa0is klubas \xc5\xbeaid\xc5\xbeia Man\xc4\x8desterio futbolo lygoje.'